MFCหวัง10%ลงหุ้นสหรัฐ
ส่งทาร์เก็ตฟันด์กอง 2 ลุยช้อน&#8216;INGธนชาต&#8217;ขายตราสารหนี้
18 ส.ค. 2554

ส่งทาร์เก็ตฟันด์กอง 2 ลุยช้อน‘INGธนชาต’ขายตราสารหนี้
MFC สบช่องสหรัฐฟื้น ส่งทาร์เก็ตฟันด์ซีรีส์ 2 เป้ากำไร 10% ภายใน 1 ปี “ไอเอ็นจีธนชาต” ขายตราสารหนี้ในประเทศ
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า เอ็มเอฟซีเปิดขายกองทุนเปิดเอ็มเอฟซี อินเตอร์เนชั่นแนล ยู เอส 10 ซีรีส์ 2 หรือกองทุน IUS10S2 เน้นลงทุนหลักทรัพย์ในตลาดหลักทรัพย์ของสหรัฐ มูลค่าโครงการ 2,000 ล้านบาท ตั้งเป้าผลตอบแทนไม่น้อยกว่า 10% ของมูลค่าที่ตราไว้ (10 บาท) ภายใน 1 ปี จากเศรษฐกิจสหรัฐฟื้นตัวต่อเนื่อง 
กองทุนจะบริหารเชิงรุกเน้นลงทุนในหลักทรัพย์ที่มีสภาพคล่องสูง ทำให้ปรับพอร์ตการลงทุนตามสภาวการณ์ตลาดได้ทันท่วงที 
จากข้อมูลบลูมเบิร์ก วันที่ 4 เม.ย. มองว่าเศรษฐกิจของสหรัฐรักษาระดับการฟื้นตัวได้ดี จากปัจจัยสนับสนุนคือการจ้างงานที่ดีต่อเนื่องจะทำให้เศรษฐกิจเติบโตอย่างมีเสถียรภาพ ธนาคารกลางสหรัฐดำเนินนโยบายรักษาระดับดอกเบี้ยต่ำ เพื่อกระตุ้นการลงทุนตลาดทุน ขณะที่มูลค่าหุ้นของสหรัฐยังอยู่ในระดับน่าสนใจเมื่อเทียบกับอดีต 
นอกจากนี้ บริษัทในสหรัฐมีงบการเงินที่ดี โดยหลังฟื้นตัวจากภาวะถดถอย บริษัทในสหรัฐมีผลกำไรเพิ่มขึ้นติดต่อกันเป็นไตรมาสที่ 5 และมีแนวโน้มเติบโตในอนาคต อีกทั้งบริษัทยังมีสภาพคล่องสูง จึงสนใจจะขยายการลงทุนและจ่ายเงินปันผลคืนให้ผู้ถือหุ้น ซึ่งเป็นผลดีต่อราคาหุ้น 
กองทุนจะลงทุนในหลักทรัพย์ที่จดทะเบียนในตลาดหลักทรัพย์ของสหรัฐไม่น้อยกว่า 80% ของมูลค่าทรัพย์สินสุทธิ โดยเน้นลงทุนในหน่วยลงทุนของกองทุนรวม (ETF) ทั้งในตราสารทุน ตราสารหนี้ เฉลี่ยไม่น้อยกว่า 65% ส่วนที่เหลือลงทุนในตราสารทุน ตราสารหนี้ ตราสารกึ่งหนี้กึ่งทุน และเงินฝาก ซึ่งกองทุนบริหารความเสี่ยงจากอัตราแลกเปลี่ยนเงินตราต่างประเทศตามสภาวะตลาด ขึ้นกับดุลพินิจของผู้จัดการกองทุน และเพิ่มประสิทธิภาพการบริหารพอร์ตการลงทุนโดยมีการลงทุนในสัญญาซื้อขายล่วงหน้า
กองทุนจะเลิกโครงการได้เมื่อมูลค่าหน่วยลงทุนไม่ต่ำกว่า 11.30 บาท และตั้งเป้าหมายผลตอบแทนคืนให้ผู้ถือหน่วยลงทุนไม่ต่ำกว่า 11 บาทต่อหน่วยลงทุน หรือ 10% ภายในเวลา 1 ปี
นายต่อ อินทวิวัฒน์ ผู้ช่วยกรรมการผู้จัดการ ฝ่ายธุรกิจกองทุนและที่ปรึกษาการลงทุน บลจ.ไอเอ็นจี (ประเทศไทย) กล่าวว่า บลจ.ไอเอ็นจี อยู่ระหว่างเสนอขายกองทุนเปิด ไอเอ็นจี ไทย ตราสารหนี้ระยะสั้น 3M6 ให้กับประชาชนทั่วไปเป็นครั้งแรก ระหว่างวันที่ 19-25 เม.ย. 2554 จองซื้อขั้นต่ำ 2,000 บาท ลงทุนในตราสารหนี้ภาครัฐและเอกชน โดยมีอายุการลงทุนเฉลี่ยประมาณ 3 เดือน 
“เหมาะสำหรับลงทุนระยะสั้น พักเงินรอวงจรดอกเบี้ยขยับขึ้นและรอจังหวะหุ้นปรับฐาน ค่อยโยกเงินกลับเข้าลงทุนรอบใหม่ หลังดัชนีขึ้นทะลุ 1,100 จุด” นายต่อ กล่าว
ด้าน บลจ.ธนชาต เปิดขายกองทุนเปิดธนชาตตราสารหนี้ 11 (TFIX11) อายุโครงการประมาณ 12 เดือน มูลค่าโครงการ 2,000 ล้านบาท ลงทุนขั้นต่ำ 1,000 บาท เสนอขายครั้งเดียวระหว่างวันที่ 21-27 เม.ย. 2554 เน้นลงทุนในตราสารหนี้ภาครัฐและหรือภาคเอกชน